रबिबारखालि उदालगुरि जिलानि पानेरि पुलिस थानानि सिङाव थानाय 2 नं नासनसालि गामिनि अमल बर’खौ सिनायमोनै दुथांफोरा हरनि 9:30 रिंगासो समाव गाज्रि रोखोमै जखम खालामना गालाङो लोगोसे बे जाथाया ओनसोलावनो गिखांनाय लाबोदों।69 नं उदालगुरि बियाबनि सिङाव थानाय नासनशालि गामिनि बेफोरबादि जाथाया बिसायख’थिखौ लानानै मुगैथाव गाज्रि थासारि सोमजिखांहोनो नाजानायखौ दिनै मुरमेला प्राइमारि बिपिएफनि आफादगिरि कुलेन बर’ आरो प्राइमारि बिसायख’थि फोसावदिं आफादनि आफादगिरि दिजु बर’, मिरु बिपिएफ आइजो गांखंनि सि दब्लिउ सि सोद्रोमा जयमति सर्गियारिआ फंसे रावयैनो गोख्रों रावै सोंखारिदों।दिनै मुरमेला प्राइमारि बिसाइख’थि फोसावदिं मावख’आव ज’थुमनाय खौरांगिरि मेलनि गेजेरजों जाथायखौ सोंखारिना बिसायख’थिनि मुङाव जाहाते रावबो एना एनि, मुगैलायनाय, नासयलायनाय गाज्रि खामानि मावनायनिफ्राय गोजानाव थानांगौ होन्ना थोंजोयै बे गाज्रि जाथायआव इउ.पि.पि.एलनि मावथिफोरा लोब्बा दं होननानै बुंथियो।बेराफारसे, बे गंसे मावख’नि गेजेरजोंनो जथायै खौरांगिरि मेलनि गेजेरजों बारग’ एनदिएफबि को-अर्दिनेसन कमितिनि सोद्रोमा बाबुल बर’आ ओनसोलाव गोजोन थासारिखौ लाखिनांगौ होनना बुंथियो। लोगोसे राइजो राजाफोरखौ 69 नं अदालगुरि बियाबआव बिपिएफनि बिजाथि बारग’ मन्त्री रिहन दैमारिनो गोबां फ’ट होना देरहा होनांगौ आरो ओनसोलनि जौगानाय लाबोनानै एनदिएफबिनि माखासे केसफोरखौ फोजोबस्रांनो थाखाय हाग्रामा महिलारिनि सोरखार दानायाव मदद होनो खावलायो आरो हाग्रामा महिलारिनि दैदेन्नायाव सोरखार दानाया रोखा होन्नाबो बुंथियो बिथां बाबुल बर’आ।